Folketing
2013-04-02

Det her lovforslag, L 192, handler om forenkling af procedurer og regler. Det er et lovforslag, som omhandler forskellige ændringer inden for natur- og miljøområdet, hvor der har været brug for at kigge på en afbureaukratisering. Fra Det Radikale Venstres side er vi positive over for den forenkling, der her er lagt frem, især fordi vi forventer, at det ikke berører områder såsom kvaliteten af drikkevandet, selv om der skal være en anden form for indberetning. Selv om der bliver frihed for kommunerne til selv at afgøre, om de vil oprette et kvalitetssystem, er der også store forventninger til, at kommunerne med den frihed nu vil kunne oprette kvalitetsstyringssystemer, som passer ind i deres egne måder at administrere på. De kan måske netop administrere på en mere hensigtsmæssig måde i forhold til både naturen og miljøet. Fra Det Radikale Venstres side har vi tillid til, at kommunerne vil kunne sikre en ordentlig administration. Man skal selvfølgelig stadig væk kunne dokumentere de ting, som er krævet i lovgivningen omkring miljøtilladelser osv. Det har været meget kritiseret, at der har været så stramme proceskrav til kvalitetsstyringssystemer. Nu får kommunerne så en frihed til at afgøre, om man vil have det, og i særdeleshed hvordan man vil have det.